**Românca de la Griviţa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un şanţ se-naintează spre groaznica redută,

În el, din zori, românii primesc ghiulele mii,

Ş-aşa plouă cu gloanţe, cât ei rămaşi o sută

Se-ntreabă între dânşii de-s încă printre vii.

Alăture-o româncă, expusă-n nepăsare

La tot ce duce moarte cu zvon nepomenit,

Găteşte-o mămăligă fierbinte de gustare

Într-un ceaun de schijă sub dâmbul prăbuşit.

O întreabă căpitanul: „Leliţă, nu ţi-e teamă

De bombe, de şrapnele ce zboară-n jurul tău?”

Răspunde româncuţa: „Nici nu le bag în seamă,

De lucru au şi ele, de lucru am şi eu!”